COM7 ร่วงไม่เลิก! 10 วันรูดยาว 35% หวั่นยอดขายหดตัวหลัง“แอปเปิ้ล”หั่นเป้ารายได้ไตรมาส1
COM7 ร่วงไม่เลิก! 10 วันรูดยาว 35% หวั่นยอดขายหดตัวหลัง“แอปเปิ้ล”หั่นเป้ารายได้ไตรมาส1 เซ่นสงครามการค้า ล่าสุด ณ เวลา 10.11 น. อยู่ที่ 11.90 บาท ลบ 1.20 บาท หรือ 9.16% สูงสุดที่ 12.80 บาท ต่ำสุดที่ 11.90 บาท ด้วยมูลค่าซื้อขาย 125.77 ล้านบาท
4 ม.ค. 2562

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ล่าสุด ณ เวลา 10.11 น. อยู่ที่ 11.90 บาท ลบ 1.20 บาท หรือ 9.16% สูงสุดที่ 12.80 บาท ต่ำสุดที่ 11.90 บาท ด้วยมูลค่าซื้อขาย 125.77 ล้านบาท

ทั้งนี้ ราคาหุ้น COM7 ปรับตัวลงต่อเนื่อง 10 วันติด นับตั้งแต่ราคาหุ้นอยู่ที่ระดับ 18.30 บาท เมื่อวันที่ 19 ธ.ค.2561 คิดเป็นการปรับตัวลง 34.97% และยังปรับตัวลงต่ำสุดในรอบ 1 ปี นับตั้งแต่ราคาหุ้นอยู่ที่ระดับ 13.50 บาท เมื่อวันที่ 6 ต.ค.2561
โดยคาดว่าการปรับตัวลดลงอย่างหนักมีสาเหตุมาจากการที่บริษัทแอปเปิล อิงค์ ปรับลดคาดการณ์รายได้ เนื่องจากยอดขาย iPhone ที่ชะลอตัวลงในประเทศจีน ซึ่งข่าวดังกล่าวส่งผลให้นักลงทุนวิตกกังวลเกี่ยวกับผลกระทบของสงครามการค้าระหว่างสหรัฐกับจีน นอกจากนี้ ข้อมูลภาคการผลิตที่ซบเซาของสหรัฐยังเป็นอีกปัจจัยที่ทำให้นักลงทุนวิตกเกี่ยวกับการชะลอตัวของเศรษฐกิจโลก โดยประเด็นดังกล่าวจะส่งผลกระทบต่อรายได้ของบริษัทที่เป็นตัวแทนจำหน่ายสินค้าของแอปเปิ้ลซึ่งอาจส่งผลให้ผลประกอบการไตรมาส 1/2562 ปรับตัวลดลง
ด้าน บล.เคจีไอ (ประเทศไทย) ระบุในบทวิเคราะห์ว่า จากกรณีที่แอปเปิ้ลปรับลดประมาณการ โดยอ้างถึงยอดขายในจีนที่อ่อนแอท่ามกลางความตึงเครียดด้านการค้า บริษัทคาดถึงรายได้ที่ 84 หมื่นล้านดอลลาร์สหรัฐ ในไตรมาส 1/62 ซึ่งต่ำกว่าประมาณการของนักวิเคราะห์ที่ 91.5 หมื่นล้านดอลลาร์สหรัฐ แอปเปิ้ลเดิมคาดรายได้ในช่วง 89 ถึง 93 หมื่นล้านดอลลาร์สหรัฐ (รอยเตอร์)
ทั้งนี้การปรับลดประมาณการรายได้ของแอปเปิ้ลสามารถที่จะบอกได้ว่ารายได้ผลิตภัณฑ์มือถือของ COM7 อาจจะต่ำกว่าที่คาดการณ์เอาไว้ ถ้ายอดขายไอโฟนในเอเชียตะวันออกเฉียงใต้เป็นไปในทางเดียวกับในจีน
อย่างไรก็ตามยังคงคาดว่ารายได้ของไตรมาส 4/61 ของ COM7 จะเป็นไตรมาสที่สูงที่สุดของปีด้วยปัจจัยผลักดันจากฤดูกาลวันหยุด เชื่อว่าการปรับตัวลดลงของราคาหุ้นในไตรมาส 4/61 นั้นมากเกินไป ยังคงคำแนะนำ ซื้อ ที่ราคาเป้าหมายปี 2562 ที่ 26 บาท